สรุปภาวะตลาดต่างประเทศ ประจำวันที่ 27 เม.ย. 2563
สรุปภาวะตลาดต่างประเทศ ประจำวันที่ 27 เม.ย. 2563
28 เม.ย. 2563

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (27 เม.ย.) ขานรับรายงานที่ว่า หลายรัฐในสหรัฐเริ่มคลายมาตรการล็อกดาวน์ โดยเฉพาะอย่างยิ่งรัฐนิวยอร์กที่จะเริ่มเปิดเศรษฐกิจอีกครั้ง หลังจากที่การแพร่ระบาดของไวรัสโควิด-19 ผ่านจุดสูงสุดไปแล้ว ขณะเดียวกันนักลงทุนจับตารายงานผลประกอบการของบริษัทจดทะเบียนรายใหญ่ในสัปดาห์นี้ ซึ่งรวมถึงเฟซบุ๊กและแอปเปิล รวมทั้งรอดูผลการประชุมนโยบายการเงินของธนาคารกลางสหรัฐ (เฟด) ในสัปดาห์นี้ด้วย
ดัชนีเฉลี่ยอุตสาหกรรมดาวโจนส์ปิดที่ 24,133.78 จุด เพิ่มขึ้น 358.51 จุด หรือ +1.51% ขณะที่ดัชนี S&amp;P500 ปิดที่ 2,878.48 จุด เพิ่มขึ้น 41.74 จุด หรือ +1.47% ส่วนดัชนี Nasdaq ปิดที่ 8,730.16 จุด เพิ่มขึ้น 95.64 จุด หรือ +1.11%
 
ตลาดหุ้นยุโรปปิดปรับตัวขึ้นเมื่อคืนนี้ (27 เม.ย.) โดยได้แรงหนุนจากสัญญาณที่บ่งชี้ว่า หลายประเทศในยุโรปจะผ่อนคลายมาตรการล็อกดาวน์เร็วๆ นี้ หลังการแพร่ระบาดของไวรัสโควิด-19 ชะลอตัวลง นอกจากนี้ การเปิดเผยผลประกอบการที่สดใสของดอยซ์แบงก์ และบริษัทจดทะเบียนอื่นๆ ในยุโรปได้ช่วยหนุนตลาดขึ้นด้วย
ดัชนี Stoxx Europe 600 เพิ่มขึ้น 1.77% ปิดที่ 335.44 จุด
ดัชนี CAC-40 ตลาดหุ้นฝรั่งเศสปิดที่ 4,505.26 จุด เพิ่มขึ้น 111.95 จุด หรือ +2.55%, ดัชนี DAX ตลาดหุ้นเยอรมนีปิดที่ 10,659.99 จุด เพิ่มขึ้น 323.90 จุด หรือ +3.13% และดัชนี FTSE 100 ตลาดหุ้นลอนดอนปิดที่ 5,846.79 จุด เพิ่มขึ้น 94.56 จุด หรือ +1.64%
 
ตลาดหุ้นลอนดอนปิดบวกเมื่อคืนนี้ (27 เม.ย.) โดยได้แรงหนุนจากปรับตัวขึ้นของหุ้นกลุ่มธนาคารและกลุ่มที่เกี่ยวกับการเดินทาง เนื่องจากนักลงทุนทั่วโลกกลับเข้าซื้อหุ้น หลังหลายประเทศเริ่มส่งสัญญาณที่จะผ่อนคลายมาตรการล็อกดาวน์ ขณะที่การแพร่ระบาดของไวรัสโควิด-19 เริ่มชะลอตัวลง
ดัชนี FTSE 100 ตลาดหุ้นลอนดอนปิดที่ 5,846.79 จุด เพิ่มขึ้น 94.56 จุด หรือ +1.64%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเกือบ 25% เมื่อคืนนี้ (27 เม.ย.) เนื่องจากนักลงทุนวิตกกังวลเกี่ยวกับภาวะน้ำมันล้นตลาด รวมทั้งรายงานที่ว่า คลังน้ำมันของสหรัฐกำลังกักเก็บน้ำมันใกล้เต็มความจุ ขณะที่อุปสงค์น้ำมันดิ่งลงจากผลกระทบของการแพร่ระบาดของไวรัสโควิด-19
สัญญาน้ำมันดิบ WTI ส่งมอบเดือนมิ.ย. ร่วงลง 4.16 ดอลลาร์ หรือ 24.6% ปิดที่ 12.78 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 1.45 ดอลลาร์ หรือ 6.8% ปิดที่ 19.99 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (27 เม.ย.) เนื่องจากนักลงทุนลดการถือครองทองคำในฐานะสินทรัพย์ที่ปลอดภัย หลังจากมีรายงานว่า สหรัฐและยุโรปเริ่มคลายมาตรการล็อกดาวน์ที่มีการบังคับใช้ก่อนหน้านี้เพื่อสกัดการแพร่ระบาดของไวรัสโควิด-19
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 11.8 ดอลลาร์ หรือ 0.68% ปิดที่ 1,723.8 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 5.3 เซนต์ หรือ 0.35% ปิดที่ 15.21 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 3.2 ดอลลาร์ หรือ 0.41% ปิดที่ 777 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 90.50 ดอลลาร์ หรือ 4.6% ปิดที่ 1,894.80 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (27 เม.ย.) โดยนักลงทุนเริ่มเข้าซื้อสกุลเงินที่เป็นสินทรัพย์เสี่ยง เช่นยูโรและเงินปอนด์ หลังจากมีรายงานว่า ยุโรปและสหรัฐเริ่มคลายมาตรการล็อกดาวน์ ขณะเดียวกันนักลงทุนรอดูผลการประชุมนโยบายการเงินของธนาคารกลางสหรัฐ (เฟด) ในสัปดาห์นี้
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0832 ดอลลาร์ จากระดับ 1.0797 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2422 ดอลลาร์ จากระดับ 1.2351 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.6465 ดอลลาร์สหรัฐ จากระดับ 0.6382 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 107.24 เยน จากระดับ 107.42 เยน และอ่อนค่าเมื่อเทียบกับดอลลาร์แคนาดา ที่ระดับ 1.4039 ดอลลาร์แคนาดา จากระดับ 1.4104 ดอลลาร์แคนาดา แต่หากเทียบกับฟรังสวิส ดอลลาร์แข็งค่าขึ้นแตะที่ระดับ 0.9755 ฟรังก์ จากระดับ 0.9749 ฟรังก์